CELEX: 32012D0105
Language: el
Date: 2011-12-14 00:00:00
Title: 2012/105/ΕΕ: Απόφαση του Συμβουλίου, της 14ης Δεκεμβρίου 2011 , για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας υπό μορφή επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση και του πρωτοκόλλου μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας για τις τεχνικές λεπτομέρειες εφαρμογής της εν λόγω συμφωνίας

29.2.2012   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 57/1
               
            
         ΑΠΟΦΑΣΗ ΤΟΥ ΣΥΜΒΟΥΛΙΟΥ
         της 14ης Δεκεμβρίου 2011
         για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας υπό μορφή επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση και του πρωτοκόλλου μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας για τις τεχνικές λεπτομέρειες εφαρμογής της εν λόγω συμφωνίας
         (2012/105/ΕΕ)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Λόγω της οικονομικής σημασίας που έχουν για την Ευρωπαϊκή Ένωση οι εισαγωγές ακατέργαστης ξυλείας και της σημασίας που έχει για την Ευρωπαϊκή Ένωση η Ρωσική Ομοσπονδία ως προμηθευτής ακατέργαστης ξυλείας, η Επιτροπή διαπραγματεύτηκε με τη Ρωσική Ομοσπονδία δεσμεύσεις που θα αναλάβει η Ρωσική Ομοσπονδία για τη μείωση ή την εξάλειψη των εξαγωγικών δασμών που εφαρμόζει επί του παρόντος, συμπεριλαμβανομένων και των εξαγωγικών δασμών για την ακατέργαστη ξυλεία.
                  
               
                     (2)
                  
                  
                     Οι εν λόγω δεσμεύσεις, που θα αποτελέσουν μέρος του πίνακα του Παγκοσμίου Οργανισμού Εμπορίου (ΠΟΕ) με τις παραχωρήσεις της Ρωσικής Ομοσπονδίας κατά την προσχώρηση της στον ΠΟΕ περιλαμβάνουν δασμολογικές ποσοστώσεις για τις εξαγωγές ορισμένων ειδών ξύλου από κωνοφόρα δένδρα και ένα μέρος από τις ποσοστώσεις αυτές έχει χορηγηθεί στις εξαγωγές προς την Ευρωπαϊκή Ένωση.
                  
               
                     (3)
                  
                  
                     Στο πλαίσιο των διαπραγματεύσεων για την προσχώρηση της Ρωσικής Ομοσπονδίας στον ΠΟΕ, η Επιτροπή διαπραγματεύτηκε, εξ ονόματος της Ένωσης, συμφωνία υπό μορφή επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των εν λόγω δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση (στο εξής «η συμφωνία»).
                  
               
                     (4)
                  
                  
                     Όπως προβλέπεται στη συμφωνία, η ΕΕ και η Ρωσική Ομοσπονδία διαπραγματεύτηκαν λεπτομερείς τεχνικές ρυθμίσεις για τη διαχείριση των δασμολογικών ποσοστώσεων, οι οποίες περιέχονται σε πρωτόκολλο της συμφωνίας (στο εξής «το πρωτόκολλο»).
                  
               
                     (5)
                  
                  
                     Η συμφωνία και το πρωτόκολλο θα πρέπει να υπογραφούν.
                  
               
                     (6)
                  
                  
                     Δεδομένου ότι πρέπει να εξασφαλιστεί η εφαρμογή του απαραίτητου συστήματος διαχείρισης για τις δασμολογικές ποσοστώσεις που εφαρμόζονται στις εξαγωγές ξύλου από τη Ρωσική Ομοσπονδία στην Ευρωπαϊκή Ένωση από την ημερομηνία της προσχώρησης της Ρωσικής Ομοσπονδίας στον ΠΟΕ, η συμφωνία και το πρωτόκολλο θα πρέπει να εφαρμοστούν προσωρινά από την ημερομηνία αυτή, μέχρι να ολοκληρωθούν οι διαδικασίες σύναψής τους.
                  
               
                     (7)
                  
                  
                     Για να εξασφαλιστούν ενιαίοι όροι εφαρμογής των διατάξεων της συμφωνίας και του πρωτοκόλλου ως προς τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην ΕΕ, θα πρέπει να δοθούν εκτελεστικές εξουσίες στην Επιτροπή. Οι εν λόγω εξουσίες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (1).
                  
               
                     (8)
                  
                  
                     Η διαδικασία εξέτασης θα πρέπει να χρησιμοποιηθεί για την έκδοση των εκτελεστικών πράξεων σχετικά με τη διαχείριση των δασμολογικών ποσοστώσεων της ΕΕ που εφαρμόζονται στις εξαγωγές ξυλείας από τη Ρωσική Ομοσπονδία, δεδομένου ότι οι εν λόγω πράξεις είναι πράξεις που αφορούν την κοινή εμπορική πολιτική και, συνεπώς, εμπίπτουν στο άρθρο 2 παράγραφος 3 στοιχείο β) σημείο iv) του κανονισμού (ΕΕ) αριθ. 182/2011,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εγκρίνεται εξ ονόματος της Ένωσης η υπογραφή της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ρωσικής Ομοσπονδίας σχετικά με τη διαχείριση των δασμολογικών ποσοστώσεων που εφαρμόζονται στις εξαγωγές ξυλείας από τη Ρωσική Ομοσπονδία στην Ευρωπαϊκή Ένωση και του πρωτοκόλλου μεταξύ της Ευρωπαϊκής Ένωσης και της κυβέρνησης της Ρωσικής Ομοσπονδίας για τις τεχνικές λεπτομέρειες εφαρμογής της εν λόγω συμφωνίας, με την επιφύλαξη της σύναψης των εν λόγω συμφωνιών.
            Το κείμενο της συμφωνίας και το κείμενο του πρωτοκόλλου επισυνάπτονται στην παρούσα απόφαση.
         
         
            Άρθρο 2
            Ο πρόεδρος του Συμβουλίου εξουσιοδοτείται να ορίσει το ή τα πρόσωπα που θα είναι αρμόδια να υπογράψουν τη συμφωνία και το πρωτόκολλο εξ ονόματος της Ένωσης.
         
         
            Άρθρο 3
            Σύμφωνα με τη συμφωνία και το άρθρο 26 παράγραφος 3 του πρωτοκόλλου, η συμφωνία και το πρωτόκολλο εφαρμόζονται προσωρινά, από την ημερομηνία προσχώρησης της Ρωσικής Ομοσπονδίας στον ΠΟΕ, μέχρι να ολοκληρωθούν οι διαδικασίες σύναψης της συμφωνίας (2).
         
         
            Άρθρο 4
            Η Επιτροπή θεσπίζει λεπτομερείς κανόνες για τη μέθοδο κατανομής των εγκρίσεων ποσοστώσεων σύμφωνα με το άρθρο 5 παράγραφος 2 του πρωτοκόλλου, καθώς και τυχόν άλλες διατάξεις που είναι αναγκαίες για τη διαχείριση από την Ευρωπαϊκή Ένωση των ποσοτήτων δασμολογικών ποσοστώσεων που κατανέμονται στις εξαγωγές στην Ευρωπαϊκή Ένωση. Οι εν λόγω εκτελεστικές πράξεις θεσπίζονται σύμφωνα με τη διαδικασία εξέτασης του άρθρου 5.
         
         
            Άρθρο 5
            
               1.   Η Ευρωπαϊκή Επιτροπή επικουρείται από επιτροπή. Η τελευταία είναι επιτροπή κατά την έννοια του κανονισμού (ΕΕ) αριθ. 182/2011.
            
            
               2.   Στις περιπτώσεις που γίνεται παραπομπή στο παρόν άρθρο, εφαρμόζεται το άρθρο 5 του κανονισμού (ΕΕ) αριθ. 182/2011.
            
         
         
            Άρθρο 6
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Γενεύη, 14 Δεκεμβρίου 2011.
            
               
                  Για το Συμβούλιο
               
               
                  Ο Πρόεδρος
               
               M. NOGAJ
            
         
         
            (1)  ΕΕ L 55 της 28.2.2011, σ. 13.
         
            (2)  Η ημερομηνία προσωρινής εφαρμογής συμφωνίας και πρωτοκόλλου δημοσιεύονται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.